Кудайдын бичимелери(небесные диктовки)
Алтай кижи 
jаҥыҥ  jаҥдан
Алтайдон кӧр
Jериҥди байла
Ӧбӧкӧлӧриҥ угын
Уктан
Ӧбӧкӧлӧр jаҥын
Jаҥдан
Алтай адын´ jылыйтпа
Ар-бӱткениҥ Кудайыҥ
Кудайыҥ сениҥ
Jер-Энеҥ
Агаш-тажыҥ
Агып jаткан
Сууларыҥ
Ак Алтай jаҥыҥ
Ол ончо Алтай
Алтай кижиниҥ 
jаҥдаган jаҥы
Угы-тӧзиҥ  ӱзӱлбес
Алтай jериҥ jылыйбас
Ӱргӱлjикке ӱзӱлбес
Jолыҥа туруп ал деп
Алтай Кудай берген
Jӱрӱм jолыҥ берген
Чактаҥ чакка
Jаҥданган jаҥ
Ол Алтай Ак jаҥ
Кажы ла келген
Чакта
Бойыныҥ  ӧйиле
Jаҥдалган jаҥ
Ол ӧбӧкӧлӧр
Jаҥы
Алтай кижиге
Ажанган курсагы
Jиген jимеги
Кижиниҥ кеби
Эткен эдими
Jаҥарлаган jаҥары
Биjелеген биjези
Кӧктӧгӧн кийген
Ӧдӱги 
Куучындаган  куучыны
Алтайыла тудуш
Алтайы азыраар
Алтайынаҥ алып
Эдип jиир
Мал-ажын
Азырап тынына
Jиир
Тилине салган
Айлаткыш
Куучыныла берген 
Ак jаҥ
Ол ончо jаҥ учурыла
Тудуш
Алтай Кудайыла
Теҥдештирилӱ
Бектештирилӱ
Jаҥду алтай кижи
Курчуулу 
Куйакту
Болор
Ненин учун
Jер сайын
Чачылган албаты
Ненин учун 
Ӧбӧкӧлӧр jаҥын
Jамандаган албаты
Ненин учун jеектеген
Куучын эрмегин
Каныла келген
Тил эрмегин
Jайаан берген
Jайым берген
Уктаҥ-укка
Улалып jӱрзин
Jаҥыла аныртылып
Jайаан ӱредӱзи
Каннаҥ канга
Келген балага
Jаҥы jӱрӱмге
Jеектебе тилиҥди
Jамандаба куучынды
Jайып салган
Jайааныҥ
Jайым jӱрӱмдӱ
Ӱзӱлер
Угы тӧзинеҥ jылыйар
Баш болзын
Баш болзын
(Алмашева Д.И)